TARYBOS REGLAMENTAS (EB) Nr. 1504/2004
2004 m. liepos 19 d.
iš dalies keičiantis ir atnaujinantis Reglamentą (EB) Nr. 1334/2000, nustatantį Bendrijos dvejopo naudojimo objektų ir technologijų eksporto kontrolės režimą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Tarybos reglamente (EB) Nr. 1334/2000 (1) reikalaujama, kad dvejopo naudojimo objektams (įskaitant programinę įrangą ir technologijas) būtų taikoma veiksminga kontrolė juos eksportuojant iš Bendrijos.
(2)
Siekiant suteikti galimybę valstybėms narėms ir Bendrijai laikytis savo tarptautinių įsipareigojimų, Reglamento (EB) Nr. 1334/2000 I priedas nustato bendrą dvejopo naudojimo objektų ir technologijų sąrašą, numatytą minėto reglamento 3 straipsnyje, kuris įgyvendina tarptautiniu mastu susitartą dvejopo naudojimo objektų kontrolę, įskaitant Wassenaar susitarimą, Raketų technologijų kontrolės režimą (MTCR), Branduolinių tiekėjų grupę (NSG), Australijos grupę ir Cheminio ginklo konvenciją (CWC).
(3)
Reglamento (EB) Nr. 1334/2000 11 straipsnis numato, kad I priedas ir IV priedas bus atnaujinami pagal atitinkamus įsipareigojimus ir visus jų pakeitimus, kuriuos kiekviena valstybė narė prisiima kaip tarptautinių neplatinimo režimų ir eksporto kontrolės susitarimų narė arba ratifikuodama atitinkamas tarptautines sutartis.
(4)
Reglamento (EB) Nr. 1334/2000 I priedas turėtų būti iš dalies pakeistas, siekiant atsižvelgti į pakeitimus, priimtus Wassenaar susitarimu, Australijos grupės ir Raketų technologijų kontrolės režimu, ir atsižvelgiant į pakeitimus, padarytus 2003 m. sausio 27 d. Reglamentu (EB) Nr. 149/2003 (2).
(5)
Tarybos reglamentu (EB) Nr. 885/2004 buvo pakeista Reglamento (EB) Nr. 1334/2000 II priedo 3 dalis, siekiant išbraukti Čekijos Respubliką, Vengriją ir Lenkiją iš esamo valstybių sąrašo, kurioms taikomas Bendrijos eksporto leidimas.
(6)
Siekiant palengvinti eksporto kontrolės institucijoms ir operatoriams naudojimąsi jais, būtina paskelbti Reglamento (EB) Nr. 1334/2000 priedų atnaujintą ir suvestinę redakciją, atsižvelgiant į visus pakeitimus, kuriems pritarė valstybės narės tarptautinių forumų metu 2002 m. gruodžio mėn.-2003 m. gruodžio mėn. laikotarpiu.
(7)
Todėl Reglamentas (EB) Nr. 1334/2000 turėtų būti atitinkamai pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1334/2000 priedai pakeičiami šio reglamento priedo tekstu.
2 straipsnis
Šis reglamentas įsigalioja trisdešimtą dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. liepos 19 d.